Nautilus, Cultura i Igualtat projecten este dimecres 'Quatre raons', de Pedro Pérez Rosado
26 de novembre 2024

L'associació cultural Nautilus, en col·laboració amb les regidories de Cultura i Igualtat de l'Ajuntament de Sagunt, projectarà este dimecres, 27 de novembre, a les 18.30 hores la pel·lícula _Quatre raons_ (2023) del director petresà Pedro Pérez Rosado.

El visionat del film, rodat en valencià i de 85 minuts de duració, serà a la Casa Municipal de Cultura (carrer Progrés, 9, el Port de Sagunt) i l'entrada serà lliure i gratuïta fins a completar aforament. L'activitat, que inclou un col·loqui posterior, comptarà també amb la presència del propi director i de la guionista i productora de l'obra, Lilian Rosado González.

La pel·lícula conta la història de Maria, qui estant embarassada de 27 setmanes és víctima de violència de gènere per part de la seua parella. Des de llavors roman en coma, debatent-se entre la vida i la mort. En tal situació d'inconsciència, que s'allargarà fins a quasi huit anys –la mateixa edat que actualment té la seua filla Raquel–, en la seua ment s'agiten els mals records i l'horrible violència patida al llarg de la seua vida. Encara en coma, es manté amb vida imaginant quasi amb perfecta nitidesa el que passaria si fora capaç d'alçar-se del llit i prendre's la justícia pel seu compte.

“Viurem una experiència vital. Per a mi ho va ser quan la vaig veure per primera vegada, va tindre un impacte fort”, ha avançat la regidora de Cultura, Ana María Quesada, qui ha destacat com l'obra aborda la xacra de la violència de gènere. “La seua manera de plasmar-ho en la pantalla gran, d'explicar-ho, com ens posa en situació i com ho planteja”, són els principals punts forts de la pel·lícula en este sentit per a la regidora, “no perquè parle d'un tema que desconeguem”, sinó perquè “ho vivim a través de les notícies, de les experiències d'altres persones, i ens solidaritzem”.

El repartiment del film està conformat per Cristina Plazas, Mercedes Sampietro, Lorena López i Jordi Ballester. L'obra va obtindre 13 nominacions als Goya en l'última edició: millor pel·lícula (Lilian Rosado González); millor direcció (Pedro Pérez Rosado); millor guió original (Lilian Rosado González); millor cançó original (_Yo también_, d'Aziza Brahim); millor actor protagonista (Jordi Ballester); millor actriu protagonista (Lorena López); millor actriu de repartiment (Cristina Plazas i Mercedes Sampietro); millor direcció de fotografia (Rafael Coronas); millor muntatge (Lilian Rosado González); millor disseny de vestuari (Arancha Rodríguez); millor maquillatge i perruqueria (Sandra Arnal i Mercedes Ramírez); millor so (Paco Casted i José Serrador).

En el Festival de Cinema Internacional d'Alacant 2023 va ser guanyadora del premi de la crítica.

Quesada recomana assistir a la projecció i veure la pel·lícula. A més, agraïx a l'associació cultural Nautilus la seua col·laboració. “Són un pilar fonamental per a traslladar tot allò que culturalment desitgem transmetre i donar a conéixer des de l'Ajuntament”, ha assenyalat.

Esta proposta forma part de la programació de tardor organitzada per la regidoria de Cultura i també del cicle cinematogràfic dedicat al director de la veïna localitat de Petrés. Així mateix, s'inclou també en l'agenda d'activitats de la regidoria d'Igualtat amb motiu del Dia Internacional per a l'Eliminació de la Violència contra les Dones, 25N.

![](/media/g0lhmjm2/c_quatreraons.jpg?width=638.4659090909091&height=850)

*   [](http://www.facebook.com/sharer.php?u=https://aytosagunto.es/va/actualitat/2024-11-26-nautilus-cultura-i-igualtat-projecten-este-dimecres-quatre-raons-de-pedro-perez-rosado/ "Facebook")
*   [](http://twitter.com/share?url=https://aytosagunto.es/va/actualitat/2024-11-26-nautilus-cultura-i-igualtat-projecten-este-dimecres-quatre-raons-de-pedro-perez-rosado/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-11-26-nautilus-cultura-i-igualtat-projecten-este-dimecres-quatre-raons-de-pedro-perez-rosado/ "Linked In")
*   [](mailto:?body=https://aytosagunto.es/va/actualitat/2024-11-26-nautilus-cultura-i-igualtat-projecten-este-dimecres-quatre-raons-de-pedro-perez-rosado/)